สลด! พายุหิมะถล่ม “ญี่ปุ่น” ดับ 17 ราย เจ็บเฉียดร้อย
พายุหิมะพัดถล่มญี่ปุ่นในหลายพื้นที่ เสียชีวิตแล้ว 17 ราย บาดเจ็บเกือบร้อย ซึ่งเกิดจากการพลัดตกจากหลังคาบ้านและถูกหิมะที่ร่วงจากหลังคาบ้านหล่นลงมาทับ
พายุหิมะพัดถล่มญี่ปุ่นในหลายพื้นที่ เสียชีวิตแล้ว 17 ราย บาดเจ็บเกือบร้อย ซึ่งเกิดจากการพลัดตกจากหลังคาบ้านและถูกหิมะที่ร่วงจากหลังคาบ้านหล่นลงมาทับ
26 ธ.ค. 2565

สำนักงานจัดการอัคคีภัยและสาธารณภัย (FDMA) เปิดเผยในวันนี้ (26 ธ.ค.) ว่า เกิดเหตุหิมะตกหนักในหลายพื้นที่ของญี่ปุ่น ส่งผลให้มีผู้เสียชีวิต 17 ราย บาดเจ็บมากกว่า 90 ราย และบ้านเรือนหลายร้อยหลังคาเรือนไม่มีไฟฟ้าใช้
โดยรายงานระบุว่า พายุฤดูหนาวที่รุนแรงได้ก่อให้เกิดหิมะตกหนักในภาคเหนือของญี่ปุ่นตั้งแต่สัปดาห์ที่แล้ว ทำให้รถยนต์หลายร้อยคันติดอยู่บนทางหลวง บริการจัดส่งมีความล่าช้า และมีผู้เสียชีวิต 11 ราย เมื่อวันที่ 24 ธ.ค.
ขณะที่ FDMA ระบุว่า มีหิมะตกหนักมากกว่าเดิมในช่วงสุดสัปดาห์เทศกาลคริสต์มาส ทำให้ยอดผู้เสียชีวิตพุ่งไปที่ 17 ราย และบาดเจ็บ 93 ราย ในวันที่ 26 ธ.ค.
ด้านสำนักข่าวแชนแนลนิวส์เอเชียรายงานว่า ผู้บาดเจ็บและเสียชีวิตจำนวนมากเกิดจากการพลัดตกจากหลังคาบ้านขณะกวาดหิมะออกจากหลังคา หรือถูกหิมะที่ร่วงจากหลังคาบ้านหล่นลงมาทับจนถูกฝังอยู่ใต้นั้น